b'\n_START_ARTICLE_\nNikola I al Muntenegrului\n_START_SECTION_\nPrimii ani\n_START_PARAGRAPH_\nNikola s-a n\xc4\x83scut \xc3\xaen satul Njegu\xc5\xa1i, vechea re\xc8\x99edin\xc8\x9b\xc4\x83 a familiei domnitoare Petrovi\xc4\x87. Tat\xc4\x83l s\xc4\x83u, Mirko Petrovi\xc4\x87-Njego\xc5\xa1, un renumit lupt\xc4\x83tor muntenegrean, era fratele mai mare al lui Danilo I al Muntenegrului, care a murit f\xc4\x83r\xc4\x83 urma\xc8\x99i de sex b\xc4\x83rb\xc4\x83tesc. Dup\xc4\x83 1696, c\xc3\xa2nd demnitatea de Vladika, sau prin\xc8\x9b-episcop, a devenit ereditar\xc4\x83 \xc3\xaen familia Petrovi\xc4\x87, puterea suveran\xc4\x83 a trecut de la unchi la nepot, vl\xc4\x83dicii fiind membri ai ordinului clerului negru (adic\xc4\x83 clerul monahal) c\xc4\x83rora le era interzis s\xc4\x83 se c\xc4\x83s\xc4\x83toreasc\xc4\x83. O schimbare a fost introdus\xc4\x83 de c\xc4\x83tre Danilo I, care a refuzat demnitatea episcopal\xc4\x83, s-a c\xc4\x83s\xc4\x83torit \xc8\x99i a declarat rangul de principe ca fiind ereditar pe linie masculin\xc4\x83. Cum Mirko Petrovi\xc4\x87-Njegos renun\xc8\x9base la preten\xc8\x9bia sa la tron, fiul s\xc4\x83u a fost desemnat prin\xc8\x9b mo\xc8\x99tenitor \xc8\x99i vechiul sistem de succesiune a continuat, astfel, accidental._NEWLINE_Prin\xc8\x9bul Nikola, care fusese instruit de mic pentru cariera militar\xc4\x83, \xc8\x99i-a petrecut o parte din frageda lui copil\xc4\x83rie la Trieste \xc3\xaen casa familiei Kustic, c\xc4\x83reia \xc3\xaei apar\xc8\x9binea m\xc4\x83tu\xc8\x99a sa, prin\xc8\x9besa Darinka, so\xc8\x9bia lui Danilo al II-lea. Prin\xc8\x9besa era o francofil\xc4\x83 \xc3\xaenfl\xc4\x83c\xc4\x83rat\xc4\x83 \xc8\x99i la sugestia ei t\xc3\xa2n\xc4\x83rul prin\xc8\x9b mo\xc8\x99tenitor a fost trimis la Liceul Louis-le-Grand din Paris. Spre deosebire de contemporanul s\xc4\x83u, regele Milan I al Serbiei, prin\xc8\x9bul Nikola a fost pu\xc8\x9bin influen\xc8\x9bat \xc3\xaen gusturile \xc8\x99i obiceiurile sale de educa\xc8\x9bia parizian\xc4\x83; t\xc3\xa2n\xc4\x83rul lupt\xc4\x83tor, care-\xc8\x99i dovedise de timpuriu patriotismul, capacitatea de conducere \xc8\x99i talentul poetic, nu a ar\xc4\x83tat nici o \xc3\xaenclina\xc8\x9bie pentru pl\xc4\x83cerile existente \xc3\xaen capitala francez\xc4\x83 \xc8\x99i a a\xc8\x99teptat cu ner\xc4\x83bdare s\xc4\x83 se \xc3\xaentoarc\xc4\x83 \xc3\xaen \xc8\x9bara sa natal\xc4\x83._NEWLINE_Nikola a fost membru al \xe2\x80\x9eUniunii Tineretului S\xc3\xa2rb\xe2\x80\x9d (\xc3\xaen s\xc3\xa2rb\xc4\x83 \xd0\xa3\xd1\x98\xd0\xb5\xd0\xb4\xd0\xb8\xd1\x9a\xd0\xb5\xd0\xbd\xd0\xb0 \xd0\xbe\xd0\xbc\xd0\xbb\xd0\xb0\xd0\xb4\xd0\xb8\xd0\xbd\xd0\xb0 \xd1\x81\xd1\x80\xd0\xbf\xd1\x81\xd0\xba\xd0\xb0) pe parcursul existen\xc8\x9bei acestei organiza\xc8\x9bii (1866\xe2\x80\x931871). Dup\xc4\x83 ce organiza\xc8\x9bia a fost interzis\xc4\x83 \xc3\xaen Principatul Serbia \xc8\x99i Austro-Ungaria, Nikola a \xc3\xaenfiin\xc8\x9bat \xc3\xaen 1871 la Cetinje, \xc3\xaempreun\xc4\x83 cu Marko Popovi\xc4\x87, Simo Popovi\xc4\x87, Ma\xc5\xa1o Vrbica \xc8\x99i Vasa Pelagi\xc4\x87, \xe2\x80\x9eAsocia\xc8\x9bia pentru Eliberarea \xc8\x99i Unificarea Serbiei\xe2\x80\x9d (\xc3\xaen s\xc3\xa2rb\xc4\x83 \xd0\x94\xd1\x80\xd1\x83\xd0\xb6\xd0\xb8\xd0\xbd\xd0\xb0 \xd0\xb7\xd0\xb0 \xd0\xbe\xd1\x81\xd0\xbb\xd0\xbe\xd0\xb1\xd0\xbe\xd1\x92\xd0\xb5\xd1\x9a\xd0\xb5 \xd0\xb8 \xd1\x83\xd1\x98\xd0\xb5\xd0\xb4\xd0\xb8\xd1\x9a\xd0\xb5\xd1\x9a\xd0\xb5 \xd1\x81\xd1\x80\xd0\xbf\xd1\x81\xd0\xba\xd0\xbe).\n_START_SECTION_\nRege al Muntenegrului\n_START_PARAGRAPH_\n\xc3\x8en 1900 Nikola \xc8\x99i-a luat titlul de Alte\xc8\x9b\xc4\x83 Regal\xc4\x83._NEWLINE_Potrivit lui Bolati, curtea princiar\xc4\x83 a Muntenegrului nu a depl\xc3\xa2ns prea mult asasinarea regelui Alexandru Obrenovi\xc4\x87, pe care l-a v\xc4\x83zut ca un inamic al Muntenegrului \xc8\x99i un obstacol pentru unificarea Serbiei. \xe2\x80\x9eDe\xc8\x99i nu s-a spus \xc3\xaen mod deschis, s-a crezut c\xc4\x83 dinastia Petrovi\xc4\x87 va fi cea care o va realiza [unirea]. Toate ac\xc8\x9biunile regelui Nikola arat\xc4\x83 c\xc4\x83 el \xc3\xaensu\xc8\x99i credea aceasta\xe2\x80\x9d._NEWLINE_El a dat Muntenegru prima constitu\xc8\x9bie \xc3\xaen 1905 la presiunea popula\xc8\x9biei ce dorea mai mult\xc4\x83 libertate. De asemenea, el a introdus vest-stil European libertatea presei \xc8\x99i codul penal dup\xc4\x83 modelul occidental. \xc3\x8en 1906 el a introdus moneda na\xc8\x9bional\xc4\x83 a Muntenegrului, perperul. Pe 28 august 1910, cu prilejul celebr\xc4\x83rii jubileului \xc3\xaencoron\xc4\x83rii sale, el a primit titlul de rege, acordat de parlamentul na\xc8\x9bional Skup\xc5\xa1tina. Cu acela\xc8\x99i prilej a fost numit feldmare\xc8\x99al \xc3\xaen Armata Imperial\xc4\x83 Rus\xc4\x83, o onoare care nu mai fusese acordat\xc4\x83 anterior niciunui str\xc4\x83in, cu excep\xc8\x9bia ducelui de Wellington. C\xc3\xa2nd au izbucnit R\xc4\x83zboaiele Balcanice \xc3\xaen 1912, regele Nikola a fost unul dintre cei mai entuzia\xc8\x99ti dintre alia\xc8\x9bi. El a vrut s\xc4\x83-i alunge complet pe otomani din Europa. A sfidat Puterile Centrale \xc8\x99i a capturat ora\xc8\x99ul Scutari \xc3\xaen ciuda faptului c\xc4\x83 ei blocaser\xc4\x83 \xc3\xaentreaga coast\xc4\x83 maritim\xc4\x83 a Muntenegrului. C\xc3\xa2nd a izbucnit Primul R\xc4\x83zboi Mondial \xc3\xaen 1914, el a fost primul care a acordat ajutor Serbiei pentru a respinge for\xc8\x9bele austriece ce luptau \xc3\xaen Peninsula Balcanic\xc4\x83. El personal a fost un mare sus\xc8\x9bin\xc4\x83tor al unific\xc4\x83rii s\xc3\xa2rbe, dar s-a opus cu am\xc4\x83r\xc4\x83ciune familiei Kara\xc4\x91or\xc4\x91evi\xc4\x87._NEWLINE_\xc3\x8en ianuarie 1916, dup\xc4\x83 \xc3\xaenfr\xc3\xa2ngerea Serbiei, Muntenegru a fost ocupat de Austro-Ungaria, iar regele a fugit \xc3\xaen Italia \xc8\x99i apoi \xc3\xaen Fran\xc8\x9ba. Guvernul \xc8\x99i-a transferat opera\xc8\x9biunile la Bordeaux._NEWLINE_Dup\xc4\x83 sf\xc3\xa2r\xc8\x99itul Primului R\xc4\x83zboi Mondial, o adunare organizat\xc4\x83 de s\xc3\xa2rbi la Podgorica a votat detronarea lui Nikola \xc8\x99i anexarea Muntenegrului la Serbia. C\xc3\xa2teva luni mai t\xc3\xa2rziu, Serbia (ce includea Muntenegru) s-a unit cu fostele teritorii slave sudice ale Austro-Ungariei pentru a forma Regatul S\xc3\xa2rbilor, Croa\xc8\x9bilor \xc8\x99i Slovenilor, care a fost redenumit Iugoslavia \xc3\xaen 1929. Nikola a plecat \xc3\xaen exil \xc3\xaen Fran\xc8\x9ba \xc3\xaen 1918, dar a continuat s\xc4\x83-\xc8\x99i revendice tronul p\xc3\xa2n\xc4\x83 la moartea sa ce a avut loc trei ani mai t\xc3\xa2rziu la Antibes. El a fost \xc3\xaenmorm\xc3\xa2ntat \xc3\xaen Italia. \xc3\x8en 1989, r\xc4\x83m\xc4\x83\xc8\x99i\xc8\x9bele p\xc4\x83m\xc3\xa2nte\xc8\x99ti ale regelui Nikola, ale reginei Milena \xc8\x99i a doi dintre cei 12 copii ai lor au fost aduse \xc8\x99i \xc3\xaenmorm\xc3\xa2ntate \xc3\xaen Muntenegru.\n_START_SECTION_\nReferiri literare\n_START_PARAGRAPH_\nRegele Nikola \xc8\x99i Regatul Muntenegrului sunt amintite pe scurt \xc3\xaen romanul Marele Gatsby (1925) al lui F. Scott Fitzgerald, \xc3\xaen care personajul principal omonim \xc3\xae\xc8\x99i aminte\xc8\x99te faptele sale eroice din timpul Primului R\xc4\x83zboi Mondial \xc8\x99i decorarea sa de c\xc4\x83tre rege cu Orderi di Danilo, cea mai \xc3\xaenalt\xc4\x83 distinc\xc8\x9bie a regatului. Gatsby prezint\xc4\x83 medalia unui oaspete care cite\xc8\x99te scris pe fa\xc8\x9b\xc4\x83 Montenegro, Nicolas Rex \xc8\x99i pe revers Major Jay Gatsby - For Valour Extraordinary._NEWLINE_Scriitorul Zaharia Stancu a introdus \xc3\xaen romanul picaresc Jocul cu moartea (1962) o referire la regele Muntenegrului. Diplomatul (un mincinos notoriu) \xc3\xaei spune t\xc3\xa2n\xc4\x83rului Darie (un alter ego al prozatorului) c\xc4\x83 este un as \xc3\xaen ceea ce prive\xc8\x99te tri\xc8\x99atul la c\xc4\x83r\xc8\x9bi, dar c\xc4\x83, \xc3\xaenainte de Primul R\xc4\x83zboi Mondial, a cunoscut un tri\xc8\x99or mai mare dec\xc3\xa2t el \xc3\xaen persoana regelui Muntenegrului, pe care l-a l\xc4\x83sat \xe2\x80\x9ede dragul artei\xe2\x80\x9d s\xc4\x83-i goleasc\xc4\x83 pe jum\xc4\x83tate buzunarele cu prilejul unei partide organizate la Cetinie.'